‘ออมสิน’ยกเครื่องแผนธุรกิจปีนี้ใหม่
โดน2เด้งจากนโยบายรัฐ พักหนี้/ค่าต๋งทำกำไรหด
6 มี.ค. 2555

โดน2เด้งจากนโยบายรัฐ พักหนี้/ค่าต๋งทำกำไรหด
ออมสินกระอักเก็บค่าต๋งพ่วงพักหนี้ดี ทำรายได้วูบ ลั่นเตรียมปรับลดเป้าปี 2555 ใหม่
นายเลอศักดิ์ จุลเทศ ผู้อำนวยการธนาคารออมสิน เปิดเผยถึงมาตรการพักชำระหนี้ของลูกหนี้ดีที่มีหนี้ต่ำกว่า 5 แสนบาท ว่า จากการสำรวจข้อมูลพบว่าธนาคารมีลูกค้าในกลุ่มดังกล่าว สามารถเข้าโครงการพักหนี้รายย่อยได้ประมาณ 1.4 ล้านบัญชี หรือคิดเป็นมูลหนี้ประมาณ 1.95 แสนล้านบาท ซึ่งเบื้องต้นคาดว่าการพักหนี้จะมี 2 แนวทางสำหรับลูกหนี้ชั้นดีที่เข้าร่วมโครงการ คือ 1.การหยุดพักชำระเงินต้นเป็นเวลา 3 ปี แต่ยังต้องผ่อนชำระในส่วนของดอกเบี้ย และลูกหนี้ไม่สามารถกู้เพิ่มได้ และ 2. ลูกหนี้จะได้รับการลดอัตราดอกเบี้ยลงอีก 2% จากอัตราเดิมที่เสียอยู่ เป็นระยะเวลา 3 ปี ซึ่งกรณีนี้ลูกหนี้ยังสามารถกู้เพิ่มได้ 
“โครงการนี้จะมี 2 ทางเลือกให้ลูกค้าที่เป็นลูกหนี้ชั้นดีเลือกว่าอยากดำเนินการแบบไหน แต่ธนาคารยังไม่ได้ประเมินว่าการดำเนินการนี้จะมีผลกระทบต่อรายได้เท่าไหร่ เพราะยังไม่มีรายละเอียดที่ชัดเจนออกมา โดยเฉพาะเรื่องหลักเกณฑ์ในการจัดชั้นลูกหนี้ ซึ่งเป็นเรื่องของธนาคารแห่งประเทศไทย (ธปท.) คงต้องมาดูด้วยว่าจะมีการจัดชั้นลูกหนี้อย่างไร และถ้าหากลูกหนี้ชั้นดีเลือกการหยุดพักชำระเงินต้น จะตัดเป็นหนี้ที่ไม่ก่อให้เกิดรายได้ (เอ็นพีแอล) หรือไม่” นายเลอศักดิ์ กล่าว 
นายเลอศักดิ์ กล่าวอีกว่า ปัจจุบันธนาคารมียอดเงินฝากทั้งสิ้น 1.52 ล้านล้านบาท ซึ่งจากนโยบายรัฐบาลที่ให้มีการเก็บเงินค่าธรรมเนียมจากสถาบันการเงินเฉพาะกิจของรัฐในอัตรา 0.47% ของฐานเงินฝาก ธนาคารจะต้องนำส่งเงินในส่วนดังกล่าวทั้งสิ้น 7,200 ล้านบาท หรือเฉลี่ย 600ล้านบาทต่อเดือน 
ในเบื้องต้น จากการประเมินภาพรวมผลจากการดำเนินงานตามนโยบายของรัฐบาล ทำให้ต้นทุนในการดำเนินงานของธนาคารเพิ่มขึ้น อาจต้องมีการปรับเป้าหมายการดำเนินงานในปี 2555 ลดลงใหม่อีกครั้ง จากเดิมตั้งเป้าเงินฝากเพิ่มขึ้น 7% จากปี 2554 ที่มียอดเงินฝากคงค้างอยู่ที่ 1.52 ล้านบาท โดยโครงสร้างเงินฝากของธนาคารแบ่งเป็น ฝากออมทรัพย์ 23% ฝากประจำ 37% และสลากอีก 35% 
ปัจจุบันธนาคารมียอดเงินฝากคิดเป็น 27% ของระบบ ซึ่งสูงที่สุดในระบบ และมียอดการปล่อยสินเชื่อ 22% ของระบบ รวมถึงมีเอ็นพีแอลในระดับต่ำที่ 1.07% และมียอดสินเชื่อรวมอยู่ที่ 1.35 ล้านล้านบาท และมีพอร์ตลงทุนที่ 2 แสนล้านบาท 
แหล่งข่าวจากกระทรวงการคลัง เปิดเผยว่า ผลจากการพักหนี้กรณีที่ลูกหนี้เลือกเข้าโครงการพักหนี้ 3 ปี ลูกหนี้จะต้องถูกจัดชั้นหนี้ด้อยคุณภาพทันที ถ้าไม่มีการจ่ายเงินต้นหลัง 3 เดือน ส่งผลให้ธนาคารต้องตั้งสำรองตามเกณฑ์ ธปท. เต็ม 100% ซึ่งจะกระทบต่อเงินทุนที่จะใช้ในการปล่อยสินเชื่อในรอบต่อไป แต่ถ้ากรณีที่ลูกหนี้เลือกลดดอกเบี้ย 2% เท่ากับรายได้ของธนาคารจะหายไปอย่างน้อย 3,900 ล้านบาทต่อปี